****

**ระเบียบสหกรณ์ออมทรัพย์ครูสิงห์บุรี จำกัด**

**ว่าด้วยทุนเพื่อการศึกษาอบรม พ.ศ. 2566**

\*\*\*\*\*\*\*\*\*\*\*\*\*\*\*\*

อาศัยอำนาจตามความในข้อบังคับสหกรณ์ออมทรัพย์ครูสิงห์บุรี จำกัด ข้อ 76 (14) และข้อ 112(13) ที่ประชุมคณะกรรมการดำเนินการ ชุดที่ 64 ครั้งที่ 11/2566 เมื่อวันที่ 21 สิงหาคม 2566 ได้มีมติกำหนดระเบียบสหกรณ์ออมทรัพย์ครูสิงห์บุรี จำกัด ว่าด้วยทุนเพื่อการศึกษาอบรม พ.ศ. 2566 ดังต่อไปนี้

**ข้อ 1** ระเบียบนี้เรียกว่า “ระเบียบสหกรณ์ออมทรัพย์ครูสิงห์บุรี จำกัด ว่าด้วยทุนเพื่อการศึกษาอบรม พ.ศ. 2566”

**ข้อ 2** ระเบียบนี้ให้ใช้บังคับตั้งแต่วันที่ 22 สิงหาคม พ.ศ. 2566 เป็นต้นไป

**ข้อ 3** ให้ยกเลิกระเบียบสหกรณ์ออมทรัพย์ครูสิงห์บุรี จำกัด ว่าด้วยทุนเพื่อการศึกษาอบรม พ.ศ. 2561 และบรรดาระเบียบ ประกาศ คำสั่ง มติ หรือข้อตกลงอื่นใดซึ่งขัดแย้งหรือแย้งกับระเบียบนี้ และ ให้ใช้ระเบียบนี้แทน

**ข้อ 4** ในระเบียบนี้

“สหกรณ์” หมายถึง สหกรณ์ออมทรัพย์ครูสิงห์บุรี จำกัด

“คณะกรรมการ” หมายถึง คณะกรรมการดำเนินการสหกรณ์ออมทรัพย์ครูสิงห์บุรี จำกัด

“สมาชิก” หมายถึง สมาชิกสหกรณ์ออมทรัพย์ครูสิงห์บุรี จำกัด

“ทุน” หมายถึง เงินทุนเพื่อการศึกษาอบรมทางสหกรณ์

“ที่ประชุมใหญ่สามัญ” หมายถึง ที่ประชุมใหญ่สามัญประจำปีสหกรณ์ออมทรัพย์ครูสิงห์บุรี จำกัด

“วันสิ้นปีทางบัญชี” หมายถึง วันสิ้นปีทางบัญชีที่สหกรณ์ออมทรัพย์ครูสิงห์บุรี จำกัด ถือปฏิบัติตามข้อบังคับ

**ข้อ 5** ให้รวมเงินทุนเพื่อการศึกษาอบรมที่คงเหลือในปีก่อนๆ เข้ามาเป็นทุนการศึกษาอบรม ตามระเบียบนี้

**ข้อ 6** วัตถุประสงค์ของทุนเพื่อการศึกษาอบรม มีดังต่อไปนี้

1. เพื่อการศึกษาอบรมของสมาชิก และ หรือบุคคลที่เกี่ยวข้อง

2. เพื่อการศึกษาอบรมของคณะกรรมการ และเจ้าหน้าที่ และผู้เกี่ยวข้องตามความเห็นของคณะกรรมการดำเนินการ

**ข้อ 7** แหล่งที่มาของทุนเพื่อการศึกษาอบรมทางสหกรณ์ มีดังต่อไปนี้

1. การจัดสรรกำไรสุทธิประจำปีแต่ละปี

2. เงินหรือทรัพย์สินที่มีผู้บริจาคให้

3. ดอกผลของเงินหรือทรัพย์สินของทุน

4. รายได้อื่น ๆ

**ข้อ 8** ให้คณะกรรมการดำเนินการมีอำนาจอนุมัติให้จ่ายเงินทุนได้ตามวัตถุประสงค์ในข้อ 6 ในกรณี ดังต่อไปนี้

1. กรณีที่สหกรณ์ออมทรัพย์ครูสิงห์บุรี จำกัด จัดทำโครงการขึ้นเอง ให้ใช้จ่ายได้ทุกรายการทั้งนี้ให้พิจารณาความเหมาะสมด้วย

2. กรณีจัดส่งไปศึกษาอบรม ต้องเป็นหลักสูตร หรือเนื้อหาสาระที่เป็นประโยชน์ต่อสหกรณ์ ให้จ่าย เป็นค่าลงทะเบียน และค่าเบี้ยเลี้ยง ค่าที่พัก และค่ายานพาหนะ ตามระเบียบที่สหกรณ์ออมทรัพย์ครูสิงห์บุรี กำหนด

**ข้อ 9** ให้จัดทำทะเบียนและบัญชีดังต่อไปนี้

1 ทะเบียนคุมเงินทุนเพื่อการศึกษาอบรมทางสหกรณ์

2 บัญชีรับ – จ่ายเงินทุนเพื่อการศึกษาอบรมทางสหกรณ์


3 ทะเบียนคุมทรัพย์สินอื่น ๆ

การจัดทำทะเบียนบัญชีและหลักฐานอื่น ๆ ให้เป็นไปตามแบบที่คณะกรรมการกำหนด

**ข้อ 10** ให้คณะกรรมการดำเนินการแต่งตั้งผู้ตรวจสอบ และรายงานผลการตรวจสอบให้คณะกรรมการดำเนินการทราบ ในคราวประชุมประจำเดือนของคณะกรรมการดำเนินการทุกเดือน

**ข้อ 11** ให้ประธานกรรมการเป็นผู้รักษาการให้เป็นไปตามระเบียบนี้ และให้คณะกรรมการดำเนินการมีอำนาจในการวินิจฉัยปัญหาเกี่ยวกับลักษณะการปฏิบัติตามระเบียบนี้

ประกาศ ณ วันที่ 22 สิงหาคม พ.ศ. 2566

 (ลงชื่อ)

(นายสุวรรณชัย ทองคำ)

ประธานกรรมการ

สหกรณ์ออมทรัพย์ครูสิงห์บุรี จำกัด